2002 թվականի ապրիլին Հայաստանի Հանրապետության Նախագահ Ռոբերտ Քոչարյանը պաշտոնական այցով մեկնել էր Արաբական Միացյալ Էմիրություններ և Կատար: Երկու երկրների ղեկավարների հետ հանդիպումներից և համագործակցության` շուրջ տասի հասնող ստորագրված փաստաթղթերից բացի, այցի ընթացքում կարևոր նշանակություն ունեցավ նաև Ռոբերտ Քոչարյանի ելույթը Հայաստանի և Միացյալ Արաբական Էմիրությունների գործարար շրջանակների հանդիպման ընթացքում: Այս երկրի տնտեսական թռիչքաձև զարգացման իրողություններն ամենանշանակալիներից են ողջ աշխարհի մակարդակով, ուստի հասկանալի է, թե ինչքան մեծ նշանակություն ուներ այդ երկրի գործարար շրջանակների ներդրումների շահագրգռությունն ու հետաքրքրությունը մեր երկրում: Վաղուց հանվել էին երկրու երկրների միջև առևտրային հարաբերությունների արգելքները, փոխադարձաբար որոշակի ներդրումների փորձ կար, սակայն տնտեսական համագործակցության ծավալները առանձնապես գոհացուցիչ չէին: Նախագահ Քոչարյանը նշելով, որ երկու երկրների միջև գրեթե չկա մրցակցային դաշտ, թվարկում է Հայաստանի տնտեսության ինչպես գրավչություններն ու վերջին շրջանի ձեռքբերումները, այնպես էլ երկրի տնտեսական զարգացման հեռանկարներն ու գերակայությունները: